<classify> RABAT, MOROCCO UFALME wa Morocco umelaani vikali vitendo vya Mwenyekiti wa Tume ya Umoja wa Afrika Nkosazana Dlamini-Zuma, unayeamini anahujumu maombi ya taifa hilo kurejea katika umoja huo. Mfalme Mohammed VI alitangaza rasmi nia ya Morocco kujiunga tena Umoja wa Afrika AU wakati akitoa hotuba nchini Rwanda Julai 17 mwaka huu. Nchi hiyo ilijitoa kutoka AU miaka 32 iliyopita kupinga kitendo cha chombo hicho kutambua harakati za uhuru wa Sahara Magharibi zinazopiganiwa na vuguvugu la Polisario. Morocco inasisitiza eneo hilo ni sehemu ya himaya yake. Ni miezi zaidi ya minne sasa tangu hotuba ya mfalme nchini Rwanda, na ijapokuwa mapema mwezi uliopita Dlamini-Zuma alimuahidi Waziri wa Mambo ya Nje wa Morocco, Salaheddine Mezouar kuwasilisha ombi hilo kwa nchi nyingine za AU, hakuna maendeleo yaliyopigwa hadi sasa. Wizara ya Mambo ya Nje na Uhusiano wa Kimataifa ilitoa taarifa kwamba, baada ya ucheleweshaji usio na msingi kwa kutosambaza ombi la Morocco kwa wanachama wa AU, Nkosazana Dlamini-Zuma anaendelea kutuhujumu kwa kuweka masharti mapya kinyume na yale yanayofahamika ili ombi letu lisipate baraka kutoka wanachama wa AU. Mwenyekiti wa Tume ya AU anashangaza kwa kushindwa kufanya kazi bila kuegemea upande na kufuata sheria na kanuni za AU na matakwa ya nchi wanachama, wizara hiyo iliongeza. Takriban nchi 36 kati ya 54 wanachama wa AU haziitambui Sahara Magharibi kama eneo huru na ni wakati wa kufuta uamuzi huo, ilisema taarifa hiyo.  <topic>: KIMATAIFA 